KLASA: P-433/23

URBROJ: 711-02-01/05-2024-06

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Branka Lugovića, OIB:** **…………., člana Uprave trgovačkog društva Bilice d.o.o****. za obavljanje komunalne djelatnosti na području Općine Bilice,** na 48. sjednici održanoj 22. travnja 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Branko Lugović, član Uprave trgovačkog društva Bilice d.o.o. za obavljanje komunalne djelatnosti na području Općine Bilice, počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Branku Lugoviću izriče se opomena.**

Obrazloženje

Povjerenstvo je utvrdilo da obveznik Branko Lugović, član Uprave trgovačkog društva Bilice d.o.o. za obavljanje komunalne djelatnosti na području Općine Bilice, nije do 31. siječnja 2023. podnio imovinsku karticu za 2022. godinu slijedom čega je protiv navedenog obveznika otvoren predmet broj P-433/23 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 28. studenoga 2023., Registar obveznika, Registar imovinskih kartica te očitovanje obveznika od 2. travnja 2024.

Povjerenstvo je odlukom od 19. prosinca 2023. u odnosu na obveznika Branka Lugovića, člana Uprave trgovačkog društva Bilice d.o.o. za obavljanje komunalne djelatnosti na području Općine Bilice, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 19. prosinca 2023. Broj: 711-I-2628-P-433/23-03-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 8. siječnja 2024. te se istu očitovao dopisom koji je u Povjerenstvu zaprimljen 2. travnja 2024. i u kojem je naveo da ne spori utvrđenje Povjerenstva, budući da je uistinu propustio u propisanom roku dostaviti ispunjenu imovinsku karticu, međutim, navodi kako pri takvom propustu s njegove strane nije bilo nikakve svijesti niti namjere kršenja zakonskih odredbi. Obveznik dalje navodi da je funkcija člana društva Bilice d.o.o. njegova prva funkcija na kojoj je podložan primjeni ZSSI-a i da kao takav nema naviku dostavljati ispunjenu imovinsku karticu što bi imao da je na sličnim dužnostima proveo svoj radni vijek pa se uslijed ogromne količine posla na području Općine Bilice, dogodila pogreška u kojoj je propustio dostaviti imovinsku karticu u zakonskom roku. Također ističe kako se njegovo imovinsko stanje ni u čemu nije promijenilo u odnosu na 2021. godinu u odnosu na koju je uredno dostavio imovinsku karticu, dok je već dostavio i imovinsku karticu za 2023. godinu, pa je očigledno da se ne radi o bilo kakvom namjernom izbjegavanju obveza već isključivo o pogrešci uzrokovanoj nepoznavanjem propisa i nenaviknutošću na takve obveze prema nadležnim tijelima. U prilogu očitovanja obveznik je dostavio ispunjenu imovinsku karticu za 2022. godinu.

Uvidom u Registar obveznika koji vodi i ustrojava Povjerenstvo utvrđeno je da Branko Lugović obnaša dužnost člana Uprave trgovačkog društva Bilice d.o.o. za obavljanje komunalne djelatnosti na području Općine Bilice kojemu je jedini član Općina Bilice.

S obzirom na navedeno, a sukladno članku 3. stavku 1. točki 40. ZSSI-a, imenovani je bio u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu već je istu podnio 20. ožujka 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Branko Lugović, član Uprave trgovačkog društva Bilice d.o.o. za obavljanje komunalne djelatnosti na području Općine Bilice, propustio podnijeti imovinsku karticu Povjerenstvu do 31. siječnja 2023. za 2022. godinu, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznik nakon pokretanja postupka dostavio imovinsku karticu za 2022. godinu te je svoj propust priznao u očitovanju od 2. travnja 2024., Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Branko Lugović, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana